Ha основу чл.2,3,4,5,6,7 и 8. Правилника о начину, поступку и критеријумима за избор програма од јавног интереса за доделу средстава из буџета општине Кучево, Председник општине Кучево доноси

ОДЛУКУ
о расписивању јавног конкурса за избор програма од јавног интереса које реализују удружења грађана који се финансирају/суфинансирају из буџета општине Кучево за 2016. годину

I Расписује се јавни конкурс за доделу средстава из буџета општине Кучево за финансирање/суфинансирање програма од јавног интереса које реализују удружења грађана са седиштем на територији општине Кучево у 2016. години.

II Текст јавног конкурса гласи:

ЈАВНИ КОНКУРС 
за доделу средстава из буџета општине за финансирање/суфинансирање програма од јавног интереса које реализују удружења грађана 

Позивају се сва удружења грађана да доставе програме од јавног интереса које реализују и који се финансирају из буџета општине Кучево.

Услови за учествовање на конкурсу
Право учешћа на јавном конкурсу имају удружења грађана са програмима од јавног интереса у следећим областима: борачко-инвалидске заштите, друштвене бриге о деци, заштита избеглица, подстицање наталитета, помоћ старима, здравствене заштите, заштите и промовисања људских и мањинских права, подстицања образовања, науке и културе, заштите животне средине, пољопривреде и народног стваралаштва, одрживог развоја, заштите потрошача, развоја и неговања међу државне сарадње, унапређења и развоја спорта, заштите животиња, борбе против корупције,неговање историјских тековина, развој културно-уметничког стваралаштва, активности пензионерских организација, хуманитарни и остали програми у којима удружења искључиво и непосредно следе јавне интересе.

Критеријуми за оцењивање програма
Основни критеријуми за доделу средстава удружењима из буџета за програме од јавног интереса су:
-	да удружење има статус правног лица
-	да се програм  удружења реализује на територији општине и за потребе становника општине Кучево
-	да је Удружење основано у складу са прописима којима је уређено оснивање удружења 
-	да Удружење има усвојен свој годишњи план рада који обухвата програме и активности у областима које су од јавног значаја
-	законито и ефикасно коришћење средстава која су им раније додељена из буџета

Приоритет за доделу средстава имаће удружења која:
-	Располажу одговарајућим капацитетима за реализацију програма
-	Имају већи број чланова удружења
-	Своје програме раде и усмеравају ка већем броју корисника
-	Могу да обезбеде резултате у односу на предложене трошкове
-	Имају успешност у реализацији програма
-	Раде на постизању друштвене солидарности, самопомоћи, помоћ лицима у специфичним животним ситуацијама.
-	своје програмске и пројектне активности базирају на усвојеним стратешким документима на локалном и националном нивоу

Начин подношења захтева
Удружења грађана подносе пријаву на посебном обрасцу - пријави која се може преузети у просторијама Општинске управе Кучево. Уз образац пријаве на јавни позив Удружења подносе програм који садржи:
-   назив и седиште Удружења
-   доказ о упису у регистар
-   одлуку удружења о усвајању програма рада за текућу годину
-   прецизирање на коју се област програм односи
-   податке о циљној групи на коју се програм односи, опис проблема циљне групе
-   опис програма и програмских активности
-   финансијски план програма
-   оверену изјаву овлашћеног лица да ће се средства трошити наменски.

Комплетна документација за јавни конкурс доставља се у затвореној коверти на чијој полеђини се наводе подаци о подносиоцу пријаве. Пријава се предаје на писарници Општинске управе са назнаком: "Општинска управа - Комисији за спровођење јавног конкурса за избор програма удружења грађана која се финансирају из буџета општине.
Неблаговремене и непотпуне пријаве неће се разматрати.

Рок за подношење захтева и одлучивање по захтевима
Конкурс је отворен до утрошка средстава предвиђених буџетом општине за 2016. годину.
Предлог Одлуке о избору програма удружења грађана који се финансирају из буџета општине Комисија доставља Председнику општине.
Председник општине  на основу предлога Комисије доноси Одлуку о избору програма рада удружења грађана, која се финансирају из буџета у року од 7 дана од дан пријема предлога Одлуке од стране Комисије. Удружења грађана чији су програми изабрани на јавном конкурсу закључују уговор о финансирању програма рада којим се уређују права, обавезе и одговорност уговорних старна као и начин извештавања о наменском трошењу средстава.

Брoj: II-06-2-2/2016
Датум: 05.01.2016. године

ПРЕДСЕДНИК ОПШТИНЕ
     Новица Јаношевић